# Γεώργιος Βούλγαρης

### Από τη Βικιπαίδεια, την ελεύθερη εγκυκλοπαίδεια

Ο Γεώργιος Βούλγαρης (1769-1812) ήταν διοικητής της Ύδρας.

Γεννήθηκε στην Ύδρα και ήταν γενάρχης της αρχοντικής οικογένειας Βούλγαρη. Στάλθηκε σε νεαρή ηλικία στην Κωνσταντινούπολη ως ναύτης στον Χουσεϊν Πασά, τον οποίο έσωσε από δολοφονική απόπειρα εναντίον του κερδίζοντας ετσι την εμπιστοσύνη του. Δημιούργησε έτσι φιλικές σχέσεις με τους Τούρκους και το 1802 πέτυχε να διοριστεί κοτζαμπάσης της Ύδρας, δηλαδή διοικητής.

Το 1807 ο Ανδρέας Λ. Κουντουριώτης προσπάθησε να κηρύξει την επανάσταση στο νησία με την βοήθεια των Ρώσων. Ο Βούλγαρης αντιτάχθηκε και προς στιγμήν υπήρξε ο φόβος εμφυλίου πολέμου. Εγκατέλειψε την Ύδρα και κατέφυγε στην Αθήνα όπου ιδιώτευσε. Εν τω μεταξύ η Ρωσία εγκατέλειψε τους Υδραίους με αποτέλεσμα να μείνουν απροστάτευτοι στην τουρκική οργή. Ο Βούλγαρης τότε έστειλε κρυφά τον Ανδρέα Μιαούλη να οργανώσει αντεπανάσταση και να καταλάβει την εξουσία για λογιαριασμό του, κάτι το οποίο έγινε. Ύστερα απο αυτή την εξέλιξη επέστρεψε στο νησί αφού πρώτα διαβεβαίωσε την Υψηλή Πύλη για την υπακοή του νησιού. Οι κύριοι πρωταγωνιστές της εξέγερσης εξορίστηκαν αλλά επέστρεψαν 3 μήνες αργότερα ύστερα απο πρόσκληση του ίδιου του Βούλγαρη. Όλοι οι υπαίτιοι επισκέφθηκαν την οικία του Βούλγαρη για να τον ευχαριστήσουν εκτός απο τα μέλη της οικογένειας Κουντουριώτη με τα οποία υπήρχε έχθρα.

Απεβίωσε το 1812 στο Αγκίστρι του Σαρωνικού. Γιος του ήταν ο μετέπειτα πρωθυπουργός Δημήτριος Βούλγαρης ενώ εγγονός του αδερφού του, ο επίσης πρωθυπουργός Πέτρος Βούλγαρης. Η κόρη του Κυριακούλα παντρεύτηκε τον μετέπειτα πρωθυπουργό Αντώνιο Κριεζή ενώ η ίδια διατέλεσε κυρία επι των τιμών της βασίλισσας Αμαλίας.

Ανακτήθηκε από "http://el.wikipedia.org../../../%CE%B3/%CE%B5/%CF%8E/%CE%93%CE%B5%CF%8E%CF%81%CE%B3%CE%B9%CE%BF%CF%82_%CE%92%CE%BF%CF%8D%CE%BB%CE%B3%CE%B1%CF%81%CE%B7%CF%82_7e0b.html"

Κατηγορίες: Ύδρα | Γεννήσεις το 1769 | Θάνατοι το 1812

##### Views

- Άρθρο
- Συζήτηση
- Τελευταία έκδοση

##### Αναζήτηση